CELEX: 32012D0706(03)
Language: el
Date: 2012-07-05 00:00:00
Title: Απόφαση της Επιτροπής, της 5ης Ιουλίου 2012 , για τη σύσταση πολυτομεακής και ανεξάρτητης ειδικής ομάδας εμπειρογνωμόνων για την παροχή συμβουλών επί των αποτελεσματικών τρόπων επένδυσης στην υγεία

6.7.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 198/7
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 5ης Ιουλίου 2012
   για τη σύσταση πολυτομεακής και ανεξάρτητης ειδικής ομάδας εμπειρογνωμόνων για την παροχή συμβουλών επί των αποτελεσματικών τρόπων επένδυσης στην υγεία
   2012/C 198/06
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 168 παράγραφος 2 της Συνθήκης για τη λειτουργία της Ευρωπαϊκής Ένωσης, τα κράτη μέλη, σε συνεργασία με την Επιτροπή, πρέπει να συντονίζουν μεταξύ τους τις πολιτικές και τα προγράμματά τους στους τομείς που αναφέρονται στην παράγραφο 1. Η Επιτροπή μπορεί να αναλαμβάνει, σε στενή επαφή με τα κράτη μέλη, κάθε χρήσιμη πρωτοβουλία για την προώθηση του συντονισμού αυτού, ιδίως πρωτοβουλίες για τον καθορισμό κατευθυντήριων γραμμών και δεικτών, την οργάνωση της ανταλλαγής βέλτιστων πρακτικών και την προετοιμασία των στοιχείων που είναι αναγκαία για την τακτική παρακολούθηση και αξιολόγηση.
            
         
               (2)
            
            
               Τα συμπεράσματα του Συμβουλίου σχετικά με τις κοινές αξίες και αρχές στα συστήματα υγείας της Ευρωπαϊκής Ένωσης (1), που εγκρίθηκε τον Ιούνιο του 2006, αναγνωρίζουν ότι, αν και δεν είναι σκόπιμο να γίνει μία προσπάθεια ώστε να τυποποιηθούν τα συστήματα υγείας σε επίπεδο ΕΕ, υπάρχει τεράστια αξία στο έργο σε ευρωπαϊκό επίπεδο για την υγειονομική περίθαλψη. Τα κράτη μέλη, συνεπώς, έχουν αναλάβει τη δέσμευση να συνεργάζονται για την ανταλλαγή εμπειριών και πληροφοριών σχετικά με ορθές πρακτικές.
            
         
               (3)
            
            
               Η απόφαση αριθ. 1350/2007/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, που αφορά τη θέσπιση δεύτερου προγράμματος κοινοτικής δράσης στον τομέα της υγείας για την περίοδο 2008-2013 (2) (εφεξής αναφερόμενο ως «το πρόγραμμα υγείας»), επαναλαμβάνοντας και πάλι, σύμφωνα με το άρθρο 168 της Συνθήκης για τη λειτουργία της Ευρωπαϊκής Ένωσης, ότι οι υπηρεσίες στον τομέα της υγείας εμπίπτουν κυρίως στην ευθύνη των κρατών μελών, τονίζει ότι η συνεργασία σε κοινοτικό επίπεδο μπορεί να αποβεί επωφελής τόσο για τους ασθενείς όσο και για τα συστήματα υγείας. Σύμφωνα με το άρθρο 2 της παρούσας απόφασης, σε συνδυασμό με τα σημεία 3.2.2 και 3.2.3 του παραρτήματος, ένας από τους στόχους του «Προγράμματος υγείας» είναι η απόκτηση και η διάδοση γνώσεων και πληροφοριών σχετικά με την υγεία με την παροχή ανάλυσης και τεχνικής υποστήριξης προς τους αρμόδιους για τη χάραξη πολιτικής όσον αφορά την ανάπτυξη και την εφαρμογή της νομοθεσίας σχετικά με το πεδίο εφαρμογής του προγράμματος.
            
         
               (4)
            
            
               Στα συμπεράσματα του Συμβουλίου «Προς σύγχρονα, ευαίσθητα και βιώσιμα συστήματα υγείας», τα οποία εγκρίθηκαν στις 6 Ιουνίου 2011 (3), καλούνται η Επιτροπή και τα κράτη μέλη να αρχίσουν διαδικασία προβληματισμού με στόχο τον εντοπισμό αποτελεσματικών τρόπων για την πραγματοποίηση επενδύσεων στον τομέα της υγείας, και η Επιτροπή να υποστηρίξει τη διαδικασία προβληματισμού με τη διευκόλυνση της πρόσβασης σε ανεξάρτητες και πολυτομεακές συμβουλές από εμπειρογνώμονες.
            
         
               (5)
            
            
               Η ομάδα εργασίας του Συμβουλίου σχετικά με τη δημόσια υγεία, που συνήλθε σε επίπεδο ανώτερων υπαλλήλων, συγκρότησε ένα φόρουμ για τη συνεργασία επί των αποτελεσματικών τρόπων για την πραγματοποίηση επενδύσεων στον τομέα της υγείας, και ενέκρινε τη σύσταση ομάδων εργασίας για διάφορα θέματα, όπως: ενίσχυση της σωστής εκπροσώπησης της υγείας στην στρατηγική «Ευρώπη 2020» και στο Ευρωπαϊκό Εξάμηνο, με τον καθορισμό παραγόντων επιτυχίας για την αποτελεσματική χρήση των διαρθρωτικών ταμείων για επενδύσεις στην υγεία, την καλή σχέση κόστους-αποτελεσματικότητας κατά τη χρήση των φαρμάκων, τα ολοκληρωμένα πρότυπα φροντίδας και τη βελτίωση της νοσοκομειακής διαχείρισης, τη μέτρηση και την παρακολούθηση της αποτελεσματικότητας των επενδύσεων στην υγεία.
            
         
               (6)
            
            
               Η Επιτροπή συμμετέχει σε όλες τις υποομάδες με σκοπό την υποστήριξη της συνεργασίας των κρατών μελών όσον αφορά τα συστήματα υγείας και την παροχή βοήθειας με την παροχή πληροφοριών και γνώσεων.
            
         
               (7)
            
            
               Οι έγκυρες και έγκαιρες επιστημονικές συμβουλές αποτελούν ουσιαστική προϋπόθεση για την παροχή πληροφοριών και γνώσεων από την Επιτροπή όσον αφορά τη βιωσιμότητα των συστημάτων υγειονομικής περίθαλψης. Πρέπει να στηρίζονται στις αρχές της αριστείας, της ανεξαρτησίας, της πολυτομεακής προσέγγισης και της διαφάνειας.
            
         
               (8)
            
            
               Στο πλαίσιο αυτό, είναι σκόπιμο να συγκροτηθεί ομάδα εμπειρογνωμόνων η οποία θα επικουρεί την Επιτροπή, με την παροχή ανεξάρτητων και έγκυρων συμβουλών όσον αφορά τους αποτελεσματικούς τρόπους για την πραγματοποίηση επενδύσεων στον τομέα της υγείας.
            
         
               (9)
            
            
               Η ομάδα εμπειρογνωμόνων θα πρέπει να αποτελείται από πρόσωπα με πείρα και γνώσεις που προέρχονται από τον δημόσιο και τον ιδιωτικό τομέα καθώς και από την κοινωνία των πολιτών. Είναι σημαντικό η ομάδα εμπειρογνωμόνων να αξιοποιεί με τον καλύτερο τρόπο την επιστημονική εμπειρογνωμοσύνη εντός και εκτός της Ευρωπαϊκής Ένωσης, ανάλογα με τις ανάγκες κάθε συγκεκριμένου ζητήματος.
            
         
               (10)
            
            
               Είναι σκόπιμο να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (11)
            
            
               Τα προσωπικά δεδομένα πρέπει να συγκεντρώνονται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4).
            
         
               (12)
            
            
               Ένα σύστημα αποζημιώσεων θα πρέπει να τεθεί σε εφαρμογή προκειμένου να διασφαλιστεί ότι στην ομάδα συμμετέχουν εμπειρογνώμονες με τις κατάλληλες ικανότητες που αντιπροσωπεύουν την κοινωνία των πολιτών, τον δημόσιο και τον ιδιωτικό τομέα.
            
         
               (13)
            
            
               Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης της ισχύος της.
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συγκροτείται ειδική ομάδα εμπειρογνωμόνων σχετικά με τους αποτελεσματικούς τρόπους επένδυσης στην υγεία (εφεξής η ειδική ομάδα).
   Άρθρο 2
   Αποστολή
   1.   Η αποστολή της ειδικής ομάδας είναι να παρέχει στην Επιτροπή, κατόπιν αιτήματός της, ανεξάρτητες και πολυτομεακές συμβουλές σχετικά με αποτελεσματικούς τρόπους για την πραγματοποίηση επενδύσεων στον τομέα της υγείας για τους τομείς εμπειρογνωμοσύνης που καθορίζονται στο παράρτημα I.
   2.   Οι συμβουλές που παρέχει η ειδική ομάδα λαμβάνουν υπόψη τις εργασίες άλλων φορέων της Ένωσης που είναι αρμόδιοι για τη βιωσιμότητα των συστημάτων υγείας, όπως η επιτροπή οικονομικής πολιτικής και η επιτροπή κοινωνικής προστασίας.
   3.   Η Επιτροπή διαβιβάζει τις συμβουλές της ειδικής ομάδας στα κράτη μέλη τα οποία εκφράζουν το ενδιαφέρον τους.
   4.   Οι συμβουλές έχουν ανεπίσημο χαρακτήρα και, σε καμία περίπτωση, δεν είναι δεσμευτικές.
   Άρθρο 3
   Σύνθεση — Ορισμός των μελών
   1.   Η ειδική ομάδα απαρτίζεται από 17 μέλη κατ’ ανώτατο όριο. Η Επιτροπή καθορίζει τον αριθμό των μελών της ειδικής ομάδας, με στόχο να εξασφαλιστεί η ευρύτερη γνώση και κατανόηση των διαφόρων συστημάτων υγείας σε όλη την ΕΕ.
   2.   Μέλη της ειδικής ομάδας θα είναι πρόσωπα που διορίζονται υπό την προσωπική τους ιδιότητα, στο πλαίσιο ανοικτής πρόσκλησης υποβολής αιτήσεων.
   3.   Τα μέλη της ειδικής ομάδας διορίζονται από τον Γενικό Διευθυντή για την υγεία και τους καταναλωτές μεταξύ των ατόμων που έχουν ανταποκριθεί σε πρόσκληση για την υποβολή υποψηφιοτήτων και που συμμορφώνονται με τις απαιτήσεις που ορίζονται στην πρόσκληση. Τα μέλη της ειδικής ομάδας είναι εμπειρογνώμονες σε έναν ή περισσότερους τομείς εμπειρογνωμοσύνης που αναφέρονται στο παράρτημα Ι, και καλύπτουν συλλογικά το ευρύτερο δυνατό φάσμα γνωστικών αντικειμένων.
   4.   Τα μέλη της ειδικής ομάδας διορίζονται για τρία έτη. Η θητεία τους μπορεί να ανανεωθεί, το μέγιστο για τρεις συνεχείς τριετίες.
   5.   Τα μέλη της ειδικής ομάδας τα οποία δεν είναι πλέον σε θέση να συμβάλουν αποτελεσματικά στα καθήκοντά τους, τα οποία παραιτούνται ή τα οποία δεν πληρούν τις προϋποθέσεις που ορίζονται στο άρθρο 339 της Συνθήκης, μπορούν να αντικαθίστανται για την υπόλοιπη περίοδο της θητείας τους. Στην περίπτωση αυτή, ο Γενικός Διευθυντής για την υγεία και τους καταναλωτές μπορεί να διορίσει έναν αντικαταστάτη, μετά από ανοικτή πρόσκληση για την υποβολή υποψηφιότητας.
   6.   Τα μέλη της ειδικής ομάδας ενεργούν ανεξάρτητα και προς όφελος του δημοσίου συμφέροντος.
   7.   Τα ονόματα των μελών της ειδικής ομάδας δημοσιεύονται στο μητρώο των ομάδων εμπειρογνωμόνων και άλλων παρόμοιων οντοτήτων της Επιτροπής (εφεξής «το μητρώο»).
   8.   Η συλλογή, η επεξεργασία και η δημοσίευση δεδομένων προσωπικού χαρακτήρα θα πρέπει να διενεργούνται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (5).
   Άρθρο 4
   Λειτουργία
   1.   Η ειδική ομάδα εκλέγει πρόεδρο και έναν αντιπρόεδρο, σύμφωνα με τους κανόνες διαδικασίας που προβλέπονται στην παράγραφο 9 και σύμφωνα με τους οριζόντιους κανόνες για τις ομάδες εμπειρογνωμόνων της Επιτροπής (6).
   2.   Μετά από αίτηση γνωμοδότησης, ο πρόεδρος της ειδικής ομάδας θα διορίζει έναν εισηγητή μεταξύ των μελών της. Για ιδιαιτέρως περίπλοκα θέματα πολυεπιστημονικής φύσης είναι δυνατόν να ορίζονται περισσότεροι του ενός εισηγητές. Ο/οι εισηγητής/εισηγητές και η Επιτροπή συμφωνούν σχετικά με τους γενικούς όρους της αίτησης για την παροχή συμβουλών. Ο/οι εισηγητής/εισηγητές είναι αρμόδιος/αρμόδιοι για τη σύνταξη των συμβουλών.
   3.   Η ειδική ομάδα μπορεί να συγκροτήσει ομάδες εργασίας για την εξέταση ιδιαίτερων θεμάτων. Οι ομάδες εργασίας προεδρεύονται από μέλος της ειδικής ομάδας. Οι ομάδες εργασίας υποβάλλουν έκθεση στην ειδική ομάδα υπό την ευθύνη του προέδρου τους.
   4.   Σε συμφωνία με τις υπηρεσίες της Επιτροπής, η ειδική ομάδα δύναται να καλεί εξωτερικούς εμπειρογνώμονες καθώς και εμπειρογνώμονες από άλλους φορείς της ΕΕ που θεωρούν ότι διαθέτουν τις σχετικές επιστημονικές γνώσεις και την εμπειρογνωμοσύνη, ώστε να συνεισφέρουν στο έργο τους. Στις συνεδριάσεις της ειδικής ομάδας δύνανται να συμμετέχουν υπάλληλοι της Επιτροπής για τους οποίους οι εργασίες της ειδικής ομάδας παρουσιάζουν ενδιαφέρον.
   5.   Η Επιτροπή μπορεί να ζητήσει από την ειδική ομάδα να προβεί σε διαβουλεύσεις με άλλους οργανισμούς για την προετοιμασία των συμβουλών.
   6.   Η Επιτροπή μπορεί να ζητήσει από την ειδική ομάδα να οργανώνει μία ή περισσότερες συνεδριάσεις, εάν κρίνεται αναγκαία η παροχή συμβουλών από την ειδική ομάδα. Η Επιτροπή καθορίζει τον τόπο των συνεδριάσεων προκειμένου να διασφαλιστεί η μέγιστη δυνατή αποτελεσματικότητα των δραστηριοτήτων της ειδικής ομάδας. Έξοδα ταξιδιού και διαμονής αναλαμβάνονται από την Ευρωπαϊκή Επιτροπή, όπως προβλέπεται στο παράρτημα II.
   7.   Τα μέλη της ειδικής ομάδας, καθώς και οι προσκαλούμενοι εμπειρογνώμονες και παρατηρητές, συμμορφώνονται με τις υποχρεώσεις περί επαγγελματικού απορρήτου που ορίζονται στη Συνθήκη και στους εφαρμοστικούς κανόνες της, καθώς και με τους κανόνες ασφάλειας της Επιτροπής όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ (7) της Επιτροπής. Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
   8.   Η Γενική Διεύθυνση για την Υγεία και τους Καταναλωτές παρέχει υπηρεσίες γραμματείας στην ειδική ομάδα, ιδίως με τη διοργάνωση των συνεδριάσεων και επιστροφή των εξόδων ταξιδίου και διαμονής.
   9.   Η ειδική ομάδα θεσπίζει τον εσωτερικό κανονισμό της με απλή πλειοψηφία των μελών της, με βάση μια πρόταση υποβαλλόμενη από τις υπηρεσίες της Επιτροπής, σύμφωνα με τους οριζόντιους κανόνες της Επιτροπής για τις ομάδες εμπειρογνωμόνων και με βάση τους πρότυπους διαδικαστικούς κανόνες για τις ομάδες εμπειρογνωμόνων (8).
   10.   Η Επιτροπή δημοσιεύει τις σχετικές πληροφορίες όσον αφορά τις δραστηριότητες της ειδικής ομάδας, είτε με την καταχώρισή τους στο μητρώο είτε με ηλεκτρονικό σύνδεσμο προς τον ειδικό δικτυακό τόπο.
   Άρθρο 5
   Έξοδα συνεδριάσεων
   1.   Τα μέλη της ειδικής ομάδας και οι προσκεκλημένοι εμπειρογνώμονες δικαιούνται αποζημίωση για την προετοιμασία και τη συμμετοχή σε συνεδριάσεις της ειδικής ομάδας, και για τις υπηρεσίες που προσφέρουν ως εισηγητές για ένα συγκεκριμένο ζήτημα, όπως προβλέπεται στο παράρτημα ΙΙ.
   2.   Τα οδοιπορικά και τα έξοδα διαμονής των μελών της ειδικής ομάδας και των προσκεκλημένων εμπειρογνωμόνων, σύμφωνα με το άρθρο 4 παράγραφος 4, επιστρέφονται από την Επιτροπή σύμφωνα με τις διατάξεις που ισχύουν στην Επιτροπή.
   3.   Τα έξοδα που αναφέρονται στις παραγράφους 1 και 2 επιστρέφονται εντός των ορίων των διαθέσιμων πιστώσεων που χορηγούνται στο πλαίσιο της ετήσιας διαδικασίας για την κατανομή των πόρων.
   Άρθρο 6
   Εφαρμογή
   Η παρούσα απόφαση θα εφαρμόζεται μέχρι την 1η Οκτωβρίου 2015.
   
      Βρυξέλλες, 5 Ιουλίου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ C 146 της 22.6.2006, σ. 1.
   
      (2)  ΕΕ L 301 της 20.11.2007, σ. 3.
   
      (3)  ΕΕ C 202 της 8.7.2011, σ. 10.
   
      (4)  ΕΕ L 8 της 12.1.2001, σ. 1.
   
      (5)  Βλέπε υποσημείωση 4.
   
      (6)  Ε(2010) 7649 τελικό, άρθρο 11 (1).
   
      (7)  Απόφαση της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).
   
      (8)  SEC(2010) 1360 τελικό, παράρτημα ΙV.
   
      ΠΑΡΑΡΤΗΜΑ I
      
         ΤΟΜΕΙΣ ΕΜΠΕΙΡΟΓΝΩΜΟΣΥΝΗΣ
      
      Η ειδική ομάδα υποστηρίζει την Επιτροπή κατά τον προσδιορισμό αποτελεσματικών τρόπων για την πραγματοποίηση επενδύσεων στον τομέα της υγείας, έτσι ώστε να επιτευχθούν σύγχρονα, αποτελεσματικά και βιώσιμα συστήματα υγείας.
      Παραδείγματα πιθανών τομέων δραστηριοτήτων περιλαμβάνουν τα ακόλουθα, χωρίς όμως να περιορίζονται σε αυτά: πρωτοβάθμια περίθαλψη, νοσοκομειακή περίθαλψη, φάρμακα, έρευνα και ανάπτυξη, πρόληψη και προαγωγή της υγείας, συνδέσεις με τον τομέα της κοινωνικής προστασίας, διασυνοριακά ζητήματα, χρηματοδότηση των συστημάτων, συστήματα πληροφόρησης και μητρώα των ασθενών, ανισότητες στον τομέα της υγείας.
      Οι τομείς εμπειρογνωμοσύνης που πρέπει να είναι σε θέση να καλύψει η ειδική ομάδα περιλαμβάνουν:
      
                  —
               
               
                  Προγραμματισμό της υγείας και ιεράρχηση προτεραιοτήτων του προϋπολογισμού μεταξύ άλλων:
                  
                              —
                           
                           
                              επιδημιολογία
                           
                        
                              —
                           
                           
                              αναλογιστική επιστήμη
                           
                        
                              —
                           
                           
                              οικονομικά της υγείας
                           
                        
                              —
                           
                           
                              βιοστατιστική
                           
                        
            
                  —
               
               
                  Έρευνα με αντικείμενο τις υπηρεσίες υγείας, στην οποία περιλαμβάνονται και τα εξής:
                  
                              —
                           
                           
                              διαπεριφερειακή και διεθνής συγκριτική μελέτη
                           
                        
                              —
                           
                           
                              ιατρική βασιζόμενη σε αποδεικτικά στοιχεία
                           
                        
                              —
                           
                           
                              παρακολούθηση της δημόσιας υγείας
                           
                        
                              —
                           
                           
                              σύνδεση μητρώων του πληθυσμού
                           
                        
            
                  —
               
               
                  διαχείριση νοσοκομείων και υγειονομικής περίθαλψης, καθώς και:
                  
                              —
                           
                           
                              κοινωνικοοικονομική αξιολόγηση
                           
                        
                              —
                           
                           
                              λογιστική
                           
                        
                              —
                           
                           
                              συστήματα διαπίστευσης
                           
                        
                              —
                           
                           
                              μέτρα επιδόσεων
                           
                        
            
                  —
               
               
                  Παροχή υγειονομικής περίθαλψης, μεταξύ των οποίων:
                  
                              —
                           
                           
                              ηλεκτρονική υγεία, συστήματα πληροφόρησης για την υγεία, καθώς και μητρώο ασθενών· διασύνδεση των διαφόρων μητρώων
                           
                        
                              —
                           
                           
                              πρότυπα εξασφάλισης της ποιότητας για την υγεία, τυποποιημένες διαδικασίες, δείκτες υγείας, προστασία δεδομένων
                           
                        
                              —
                           
                           
                              προγράμματα διαγνωστικών εξετάσεων
                           
                        
                              —
                           
                           
                              εισαγωγή νέων τεχνολογιών και θεραπευτικών αγωγών
                           
                        
                              —
                           
                           
                              ασφάλιση υγείας
                           
                        
                              —
                           
                           
                              εφαρμογή των μέτρων αντιμετώπισης έκτακτης ανάγκης/κρίσης
                           
                        
            
                  —
               
               
                  Εκπαίδευση και προώθηση σε θέματα υγείας, μεταξύ των οποίων:
                  
                              —
                           
                           
                              συμπεριφορική οικονομική
                           
                        
                              —
                           
                           
                              προληπτική ιατρική
                           
                        
                              —
                           
                           
                              προγράμματα ευαισθητοποίησης σε θέματα υγείας
                           
                        
                              —
                           
                           
                              υγεία και ασφάλεια στην εργασία.
                           
                        
            
   
      ΠΑΡΑΡΤΗΜΑ II
      
         ΑΠΟΖΗΜΙΩΣΕΙΣ
      
      Μέλη της ειδικής ομάδας και οι προσκεκλημένοι εμπειρογνώμονες δικαιούνται αποζημιώσεις που συνδέονται με την προετοιμασία και τη συμμετοχή στις συνεδριάσεις της ειδικής ομάδας ως εξής:
      Για την προετοιμασία και τη συμμετοχή στις συνεδριάσεις:
      
                  —
               
               
                  385 EUR για κάθε ημέρα πλήρους συμμετοχής ή 200 EUR για συμμετοχή σε πρωινή ή απογευματινή συνεδρίαση της ειδικής ομάδας ή σε εξωτερική συνεδρίαση για τις εργασίες της ειδικής ομάδας.
               
            
                  —
               
               
                  385 EUR για κάθε πλήρη ημέρα προετοιμασίας της συνεδρίασης της ειδικής ομάδας. Εφόσον δεν υπάρχει άλλη εκτίμηση από τον πρόεδρο με την έγκριση της Επιτροπής, προβλέπεται ότι χρειάζονται για κάθε ημέρα συνεδρίασης, δύο προπαρασκευαστικές ημέρες·
               
            Για τις υπηρεσίες εισηγητή για ένα θέμα το οποίο απαιτεί τουλάχιστον μίας ημέρας προετοιμασία του σχεδίου συμβουλών και με προηγούμενη γραπτή συμφωνία της Επιτροπής:
      
                  —
               
               
                  385 EUR για κάθε πλήρη ημέρα συμμετοχής και για κάθε πλήρη ημέρα της προετοιμασίας της συνεδρίασης της ειδικής ομάδας. Εφόσον δεν υπάρχει άλλη εκτίμηση από τον πρόεδρο με την έγκριση της Επιτροπής, προβλέπεται ότι χρειάζονται για κάθε ημέρα συνεδρίασης, δύο προπαρασκευαστικές ημέρες·
               
            Επιπλέον, τα έξοδα διαμονής και ταξιδίου θα επιστρέφονται σύμφωνα με τις διατάξεις που ισχύουν στην Επιτροπή.
      Η Επιτροπή θα αξιολογεί σε τακτική βάση την ανάγκη προσαρμογής των προαναφερόμενων αποζημιώσεων με βάση τους δείκτες τιμών, τις αποζημιώσεις που καταβάλλονται σε εμπειρογνώμονες σε άλλους ευρωπαϊκούς φορείς και την πείρα όσον αφορά τον φόρτο εργασίας των μελών, των συνεργαζόμενων μελών, των άλλων επιστημονικών συμβούλων και των εξωτερικών εμπειρογνωμόνων. Η πρώτη αξιολόγηση θα πραγματοποιηθεί το 2013.